
RAPORT DE SPECIALITATE
privind aprobarea participării Municipiului Timişoara, în calitate de partener, în cadrul Proiectului „Noi tehnologii în prevenirea, diagnosticul şi tratamentul cancerului în regiunea Timiș - Békés - Arad" - acronim HURO-ONCO-TEAM

Având în vedere Expunerea de motive nr. SC2017-22502/08.09.2017 a Primarului Municipiului Timișoara și Proiectul de hotărâre privind aprobarea participării Municipiului Timişoara, în calitate de partener, în cadrul Proiectului „Noi tehnologii în prevenirea, diagnosticul şi tratamentul cancerului în regiunea Timiș - Békés - Arad" - acronim HURO-ONCO-TEAM,  prin care se propune:
· aprobarea participării Municipiului Timişoara, în calitate de partener, alături de Spitalul Clinic Municipal de Urgenţă Timişoara, lider de proiect, Spitalul Judetean Central Békés, Spitalul de copii „Louis Ţurcanu” Timişoara şi Consiliul Judeţean Arad, în cadrul Proiectului „Noi tehnologii în prevenirea, diagnosticul şi tratamentul cancerului în regiunea Timiș - Békés - Arad" - acronim HURO-ONCO-TEAM, în vederea accesării de fonduri nerambursabile prin Programul Interreg V-a România - Ungaria 2014 – 2020, Axa prioritară 4: Îmbunătățirea serviciilor de îngrijire a sănătății-Cooperare în domeniul sănătății și prevenției bolilor;
· aprobarea valorii totale a bugetului propus pentru Municipiul Timişoara în sumă de 3.238.996,72 EUR, pentru implementarea Proiectului prevăzut la Art. 1, defalcat pe surse de finaţare, după cum urmează:
- contribuţia FEDR (asistenţă financiară nerambursabilă) de 85% - în valoare de 2.753.147,21 EUR;
- cofinanţare naţională prin MDRAPFE de 13% - în valoare de 421.069,58 EUR;
- contribuţia proprie de 2% - în valoare de 64.779,93 EUR din bugetul local al Municipiului Timişoara.
· aprobarea alocării în bugetul local a contravalorii în lei a sumei de 64.779,93 EUR ce constituie cheltuieli eligibile, reprezentând contribuţia proprie a Municipiului Timişoara pentru realizarea Proiectului prevăzut la Art. 1, precum şi a cheltuielilor neeligibile sau conexe aferente acestui proiect care pot apărea pe parcursul implementării proiectului;
· aprobarea împuternicirii domnului Nicolae Robu, în calitate de Primar al Municipiului Timişoara, în vederea semnării tuturor documentelor aferente Proiectului Noi tehnologii în prevenirea, diagnosticul şi tratamentul cancerului în regiunea Timiș - Békés - Arad" - HURO-ONCO-TEAM.
Obiectivele proiectului sunt următoarele:
Obiectivul General: Îmbunătățirea serviciilor de îngrijire medicală de prevenție, diagnostic și tratament ale cancerului într-o abordare integrată și incluzivă la nivelul a 4 spitale din Timișoara, Gyula și Arad în beneficiul populației din zona Timiș-Békés-Arad.
Obiectivele Specifice:
Obiectivul Specific 1: Îmbunătățirea infrastructurii serviciilor de sănătate și necesare prevenției la nivelul Spitalului Clinic Municipal de Urgență Timișoara, Spitalului Clinic de Urgență pentru Copii „Louis Țurcanu” Timișoara, Spitalului Judetean Central Békés și Spitalului Clinic Județean de Urgență Arad, administrat de către Consiliul Judetean Arad.
Obiectivul Specific 2: Dezvoltarea unui sistem comun de telemedicină la nivelul a 4 spitale din Timișoara, Gyula și Arad pentru îmbunătățirea abilităților personalului medical, facilitarea transferului de cunoștințe și intensificarea cooperării transfrontaliere în prevenția, diagnosticul și tratamentul cancerului în beneficiul populației din zona Timiș-Békés-Arad.
Obiectivul Specific 3:  Îmbunătățirea accesului populației din zona Timiș-Békés-Arad, în special a persoanelor provenind din grupuri dezavantajate, la informații privind sănătatea și la servicii medicale de calitate pentru diagnosticarea timpurie și prevenția cancerului.
Grupul țintă al proiectului este format din:
· Grupul țintă principal: populația a trei județe de pe ambele zone ale frontierei, care va avea acces la servicii medicale mai bune oferite de cele cinci spitale;
· Personalul medical al spitalelor partenere care va participa la workshopuri si programe de schimb de experiență.
Principalele activități ale proiectului vor fi :
· Managementul proiectului 
· Activitatea de comunicare si vizibilitate
· Investiții pentru îmbunătățirea infrastructurii și a echipamentelor medicale
- achiziția de echipamente medicale (tomoterapie si computer tomograf pentru radioterapie, turnuri de laparoscopie, mese de operație, lămpi chirurgicale, ecografe performante, echipamente pentru sterilizare, etc);
- reabilitarea sălilor de operație din cadrul Clinicii de Chirurgie Oro-Maxilo-Facială si Clinica Oto-Rino-Laringologie din cadrul Spitalului Clinic Municipal de Urgență Timișoara, a saloanelor de terapie intensivă, saloane pentru pacienți, care va avea ca rezultat modernizarea celor 4 spitale partenere;
· Schimbul de cunoștințe medicale și dezvoltarea capacității comune
- organizarea de workshopuri comune;
- instruirea personalului medical privind tehnici inovatoare în diagnosticul și tratamentul cancerului;
- realizarea unui raport de cercetare privind frecvența cancerului în zona Timiș-Békés-Arad, tipărit în limbile EN-HU-RO;
· Dezvoltarea infrastructurii de telemedicină printr-un sistem comun de telemedicină
- formarea unei echipe medicale comune - "HURO Onco-Team" - care va comunica în mod constant și se va consulta în diagnosticarea și tratamentul cancerului.
In cadrul proiectului va fi achiziționată o tehnologie medicala de ultima generație, respectiv Tehnologia  TomoTherapy, care oferă metode de iradiere elicoidala unice si de precizie maxima, care pot adresa toate cazurile de afecțiuni  oncologice cu indicație de radioterapie, inclusiv nișele extreme de pe piața din Romania:
· Hemato-oncologia
· Onco-pediatrie
· Radiochirurgie - Stereotaxie.
· Tumori cerebrale multiple
De asemenea, proiectul prevede achiziționarea unui vehicul medical specializat (Unitate mobilă) pentru detectarea cancerului în cele trei județe (Timiș, Békés, Arad). Unitatea mobilă va fi echipată cu mamografie digitală mobilă, masă ginecologică, microscop pentru examen citologic, ultrasunete. Screening-ul cu această unitate mobilă va fi posibil pentru mai multe tipuri de cancer: sân, cervical, ovarian, colorectal, prostatic, hepatic. Unitatea mobilă se va deplasa in județele Timiș si Arad și va fi echipată cu un server de internet mobil pentru colectarea și transmiterea datelor către centrul de referință, unitatea oncologica din Timișoara.
Principalele rezultate așteptate in urma implementării acestui proiect constau in creșterea numarului de servicii în instituțiile medicale din zona eligibilă, respectiv garantarea accesului la servicii de sănătate îmbunătățite a unui număr de minim 1000000 persoane din populația celor 3 județe din aria de eligibilitate a proiectului si un număr de minim 45 departamente de sănătate afectate de echipamentul modernizat, in cadrul celor 4 spitale partenere.

Precizăm că, în conformitate cu statisticile actuale, cancerul reprezintă o problemă majoră de sănătate publică, pe plan naţional si regional, cu diferenţe semnificative  în indicatorii de morbiditate/mortalitate, factorii de risc, strategia preventivă prin depistare precoce/screening şi accesul la tratament/îngrijiri paliative. 
Incidenţa crescută a cancerelor, este legată şi de existenta unei infrastrustructuri medicale insuficient dezvoltate pentru controlul agenţilor infecţioşi oncogeni, a serviciilor preventive şi de screening pentru majoritatea populaţiei.  
Încă din anul 2002 Parlamentul European a emis Rezoluţia 2002/2279(INI) care, subliniind inegalităţile între femeile din ţările Comunităţii Europene privind accesul la servicii preventive şi curative cu asigurarea calităţii lor, invită toate Statele Membre să organizeze centre acreditabile de screening cu cel puţin 5.000 de femei testate anual şi centre de tratament mamare cu cel puţin 150 de cazuri noi tratate anual, dintre care cel puţin 1 centru naţional de referinţă cu rol metodologic, în jurul căruia să se grupeze centrele mici pentru organizarea măsurilor de control al cancerului mamar pentru reducerea disparităţilor privind supravieţuirile prin cancer mamar. În multe ţări occidentale, în care au fost stabilite programe de screening, ratele cancerului de col uterin au scăzut chiar cu 65% în ultimele patru decenii.
În zona judeţului Timiş sunt înregistrate circa 2.000 de cazuri noi în fiecare an, cele mai frecvente cancere fiind cele bronhopulmonare, colorectale şi de sân. Acest lucru se întâmplă în primul rând datorită faptului că populaţia, în România ca şi în celelalte ţări din zonă, este într-un proces de îmbătrânire continuă, oamenii trăiesc mai mult, ajung la vârste înaintate şi fac mai frecvent această boală a vârstei a treia. 
La nivelul Spitalului Clinic Municipal de Urgenţă Timişoara, în decursul anului 2016, din cele 38.000 de cazuri internate, 17.000 de internări au fost pentru tumori, din care 3.000 pentru tumori benigne iar peste 14.000 de pacienţi au fost diagnosticaţi sau trataţi de tumori canceroase cu diferite stadii sau localizări. 

	În concluzie, pentru a creşte calitatea serviciilor medicale în domeniul prevenţiei, diagnosticului precoce şi a  tratării cancerului  prin îmbunătăţirea infrastructurii şi tehnologiei medicale şi facilitarea schimbului transfrontalier de cunoştinţe medicale prin telemedicină, considerăm că este necesar şi oportun ca Municipiul Timişoara să aplice pentru obţinerea unei finanţări nerambursabile, de aproximativ 11.815.000 euro, în parteneriat cu Spitalul Clinic Municipal de Urgenţă Timişoara, Spitalul de copii „Louis Ţurcanu” Timişoara, Consiliul Judetean Arad şi Spitalul Judetean Central Békés pentru realizarea proiectului „Noi tehnologii în prevenirea, diagnosticul şi tratamentul cancerului în regiunea Timiș - Békés - Arad" - acronim HURO-ONCO-TEAM în temeiul actelor normative menţionate în preambulul Proiectului de hotărâre (Decizia Comisiei Europene Nr. 9112/09.12.2015 privind aprobarea Programului Interreg V-A România-Ungaria 2014-2020; Legea  nr. 215/2001 privind administraţia publică locală-art. 36, alin.(2), lit. e), alin.(7) lit. a) şi art. 45; Legea nr. 315/2004 privind dezvoltarea regională în România-art.2,3,3*1; Legea nr. 500/2002, a finanţelor publice; Legea nr. 273/2006 cu privire la finanţele publice locale; Ordonanţa Guvernului nr. 29/2015 privind gestionarea şi utilizarea fondurilor externe nerambursabile şi a cofinanţării publice naţionale, pentru obiectivul „Cooperare teritorială europeană”, în perioada 2014-2020, precum şi normele de punere în aplicare).
	Având în vedere prevederile legale expuse în prezentul raport, apreciem că proiectul de hotărâre privind privind aprobarea participării Municipiului Timişoara, în calitate de partener, în cadrul Proiectului „Noi tehnologii în prevenirea, diagnosticul şi tratamentul cancerului în regiunea Timiș - Békés - Arad" - acronim HURO-ONCO-TEAM, îndeplinește condițiile pentru a fi supus dezbaterii și aprobării plenului consiliului local. 

